INFORMACIJA O SEDMOM JAVNOM SLUŠANjU

ODBORA ZA ZAŠTITU ŽIVOTNE SREDINE NA TEMU:

„KLIMATSKE PROMENE KAO REALNOST U SRBIJI I EU- IZAZOVI, ODGOVORI, MOGUĆNOSTI“, ODRŽANOM 20. APRILA 2015. GODINE

 Odbor za zaštitu životne sredine, na sednici održanoj 3. marta 2015. godine, doneo je odluku o organizovanju javnog slušanja na temu „Klimatske promene kao realnost u Srbiji i EU-izazovi, odgovori, mogućnostiˮ, na predlog Ivana Karića, člana Odbora. Javno slušanje je održano 20. aprila 2015. godine, u Domu Narodne skupštine, uz podršku UNDP-a.

 Javno slušanje je počelo u 11,00 časova.

 Javnim slušanjem predsedavao je Ivan Karić, zamenik predsednika Odbora za zaštitu životne sredine.

 Javnom slušanju prisustvovali su članovi Odbora: Ivan Karić, Vladimir Petković, Sonja Vlahović, Gordana Zorić, Gordana Topić, Nada Lazić, zamenik člana Gordana Čomić i narodni poslanik Dubravka Filipovski.

 Učesnici javnog slušanja, bili su: Snežana Bogosavljević Bošković, ministar poljoprivrede i zaštite životne sredine, Stana Božović, državni sekretar u Ministarstvu poljoprivrede i zaštite životne sredine, Danijela Božanić, šef Odseka za klimatske promene, Igor Grabež, Ana Čepzanović, Ministarstvo poljoprivrerde i zaštite životne sredine, Temelkovski Stevo, zamenik ministra Ministarstvo za zaštitu životne sredine i prostorno planiranje Republike Makedonije, Goran Pejanović, pomoćnik direktora Republičkog hidrometeorološkog zavoda, Filip Radović, direktor Agencije za zaštitu životne sredine, Davor Škrlec, Evropski parlament, prof. dr Dragoljub Todić, Institut za međunarodnu politiku i privredu, Zvezdan Kalmar, Centar za ekologiju i održivi razvoj, Aleksandar Dragišić, direktor Zavoda za zaštitu prirode, mr Nenad Stanković, Pokrajinski sekretarijat za energetiku i mineralne sirovine, dr Vladimir Đurđević, Fizički fakultet Univerziteta u Beogradu, Tanja Petrović, Mladi istraživači Srbije, Ljubinka Kaluđerović, Stalna konferencija gradova i opština, Lidija Kesar, Ana Ranković, UG Fraktal, Mirko Popović, Beogradska otvorena škola, Iva Marković, Zelena omladina Srbije, Goran Mitić, Željko Požarac, Zeleni Srbije, Olivera Zurovac Kuzman, Misija OEBS, Damjan Bogunov, Regionalna kancelarija za Jugoistočnu Evropu Fondacija Hajnrih Bel, Steliana Nedera, zamenik stalnog predstavnika UNDP-a za Republiku Srbiju, Biljana Ledeničanin, Božena Divjakinja, UNDP, Ben Martin, Climate Parliament, Batas Bjelić Ilija, Jelena Vasić, Nebojša Veljković, Nataša Vistrička, Mara Vlajković, Isidora Vlasak, Milka Gvozdenović, Biljana Gjorijevska, Andrej Dimitrijević, Dušanka Dostanić, Miloš Đajić, Žaklina Živković, Ivona Živulj, Nataša Žugić Drakulić, Goran Zboril, Miodrag Zlatić, Mladenka Ignjatić, Vedrana Ilić, Irena Skarep, Gorica Isoski, Dušica Jovanović, Mirjana Jovičić, Aleksandar Jovović, Sandra Lazić, Slavko Maksimović, Saša Mart, Dino Martinić, Jasmina Madžgalj, Mirko Milićević, Margareta Milosavljević, Zaneta Miljanić, Snežana Ostojić Paunović, Danijela Pavićević, Nikola Perušić, Ksenija Petovar, Slavica Petrović, Tihomir Popović, Liljana Popovska, Tanja Poša, Darinka Radojević, Bogdana Rakić, Dragan Ranđelović, Uroš Valentino Saraja, Ana Seke, Neda Smiljanić, Dejan Stojanović, Željko Stojković, Miroslav Tadić, Dušan Todorović, Nikola Ugričić, Bjanka Čuturilo, Nebojša Damjanović, Ana Petrovska, Gordana Tomašević, Elektroprivreda Srbije, Maja Rašeta, Ivana Letić, Danka Jakšić Fakultet političkih nauka, Jasmina Smailagić, Marina Ivanović, Jasmina Murić i Nives Tišma.

 Otvarajući javno slušanje, predsedavajući Ivan Karić, zamenik predsednika Odbora, istakao je značaj teme, konstatujući da je ona važna ceo region Balkana, s obzirom na to da su problemi nastali kao posledica klimatskih promena takvi da se sa njima ne može boriti samo u granicama svoje države tj.samo u mikrocelinama. Izrazio je nadu da će u budućnosti doći do stvaranja šire inicijative, kako bi se na probleme klimatskih promena odgovorilo adekvatnim merama. Naveo je da će na početku javnog slušanja biti prvi put predstavljen Prvi dvogodišnji ažurirani izveštaj Republike Srbije prema Okvirnoj konvenciji UN o promeni klime, koji je sačinilo Ministarstvo poljoprivrede i zaštite životne sredine.

 U prvom delu javnog slušanja, Odboru su se obratili: prof. dr Snežana Bogosavljević Bošković, ministar poljoprivrede i zaštite životne sredine, Danijela Božanić, šef Odseka za klimatske promene u Ministarstvu poljoprivrede i zaštite životne sredine, Steliana Nedera, zamenik stalnog predstavnika UNDP-a za Republiku Srbiju, Stevo Temelkovski, zamenik ministra za zaštitu životne sredine i prostorno planiranje Republike Makenodije i Goran Pejanović, pomoćnik direktora Republičkog hidrometeorološkog zavoda.

Ministar poljoprivrede i zaštite životne sredine, prof. dr Snežana Bogosavljević Bošković, izrazila je nadu da će razmena iskustava i mišljenja sa ovog javnog slušanja doprineti radu ministarstva u smislu definisanja strateških rešenja za izazove koje nose klimatske promene. Govoreći o aktivnostima Ministarstva, ministarka je istakla da Ministarstvo radi na ispunjavanju obaveza koje ima prema Okvirnoj konvenciji UN o promenama klime, ali i na ispunjavanju obaveza koje proističu iz budućeg članstva u Evropskoj uniji. Okvirna konvencija UN o promeni klime je definisala cilj - smanjenje emisije gasova sa efektom staklene bašte, a način ostvarivanja tog cilja za period 2008-2012. godina utvrđen je Kjoto protokolom. Kako su obaveze iz Kjoto protokola istekle, 2007. započeti su pregovori o novom međudržavnom dogovoru o obavezama posle 2012. godine koji još uvek traju. Usvajanje novog dogovora očekuje se na 21. Konferenciji država članica Okvirne konvencije UN o promenama klime, koja će se održati ove godine u Parizu. Kako bi dogovor bio postignut, sve države članice Okvirne konvencije pozvane su da dostave svoje izveštaje o nacionalnim mogućnostima smanjenja emisije gasova sa efektima staklene bašte. Polazeći od te obaveze, Ministarstvo je napravilo predlog mogućih smanjenja emisija gasova sa efektom staklene bašte u periodu do 2030. godine. Istakla je da Republika ne doprinosi značajno u globalnoj emisiji ovih gasova. Emisija gasova sa efektom staklene bašte za 2013. godinu, u odnosu na 2010. godinu, smanjena je za 3,5%, a u odnosu na 1990. godinu smanjena je za 25,1%. Inventari su izrađeni u saradnji sa Agencijom za zaštitu životne sredine, a za potrebe Prvog dvogodišnjeg ažuriranog izvetaja Republike Srbije prema Okvirnoj konvenciji UN o promeni klime. Govoreći o projekcijama emisija gasova sa efektom staklene bašte do 2020, ministarka je istakla da se prilikom izrade scenarija mogućeg smanjenja emisije Ministarstvo rukovodilo sa dva načela. Jedno načelo odnosi se na nacionalni doprinos smanjenju globalne emisije ovih gasova, a drugo načelo se odnosi na to da se kroz taj nacionalni doprinos smanjenju emisije pomenutih gasova ne ugroze nacionalni interesi i ciljevi razvoja nacionalne ekonomije.

 Poseban osvrt je dat na posledice klimatskih promena koje su poslednjih godina bile uočljive u Republici Srbiji, kroz ekstremne suše, ali i prošlogodišnje poplave. Posledice se ogledaju kako u materijalnoj šteti, tako i u gubicima ljudskih života. Procenjuje se da je materijalna šteta, kao posledica klimatskih promena, od 2002. veća od 5 milijardi evra, od čega 70% čine materijalne štete zbog suša. S druge strane procenjuje se da će za sanaciju šteta nastalih majskim poplavama 2014. godine biti potrebno preko milijardu evra. Jedna od aktivnosti Ministarstva je i izrada procene o veličini dugogodišnjih investicija u akcije za smanjenje rizika i za povećanje sposobnosti adaptacije na promene klime.

 Ministarstvo se, u saradnji sa nadležnim institucijama Vlade, predstavnicima privrede, predstavnicima nevladinog sektora i uz finansijsku podršku Evropske unije, bavi i uspostavljanjem sistema monitoringa, izveštavanja o emisiji gasova sa efektom staklene bašte. Ove aktivnosti su važne, kako zbog usaglašavanja sa zakonodavstvom Evropske unije, tako i zbog stvaranja baze podataka koja će poslužiti kao osnova za analizu i unapređenje politika i mera za borbu protiv klimatskih promena. Još jedna od aktivnosti Ministarstva je i izrada Strategije borbe protiv klimatskih promena do 2018. godine, u kojoj će biti jasno definisani ciljevi načini borbe protiv posledica klimatskih promena. To podraazumeva dobru međusektorsku saradnju, a kao dobar primer međusektorske saradnje ministarka je navela formiranje Nacionalnog saveta za klimatske promene koji je Vlada Republike Srbije obrazovala u novembru 2014. godine.

Danijela Božanić, šef Odseka za klimatske promene u Ministarstvu poljoprivrede i zaštite životne sredine, istakla je da je u Ministarstvu 2008. godine formiran Odsek za klimatske promene sa četiri zaposlena. Dodala je da je, na osnovu Zakona o zaštiti vazduha, Agencija za zaštitu životne sredine nadležna za pripremu inventara gasova sa efektom staklene bašte. Republika Srbija ima status ne Aneks I države po Okvirnoj konvenciji UN o promeni klime, kao i Kina i Indija, dok države članice EU imaju status Aneks I. U skladu sa svojim statusom, Republika Srbija ima obavezu izveštavanja o prilagođavanju na izmenjene klimatske uslove i smanjenje emisija gasova sa efektom staklene bašte putem nacionalog izveštaja/komunikacija, koje se dostavljaju na četiri godine, kao i obavezu podnošenja Dvogodišnjeg ažuriranog izveštaja, koji sadrži informacije o inventarima gasova sa efektom staklene bašte i projekcijama. Izradu ovih dokumenata finansira Globani fond za životnu sredinu, a izradu ovih izveštaja u Republici Srbiji podržao je UNDP.

Navela je da je u ovoj godini potrebno izraditi Nacionalno utvrđeni doprinos smanjenju emisija gasova sa efektom staklene bašte. U svom izlaganju, osvrnula se na sektrosku raspodelu emisija sa efektom staklene bašte za 2013. godinu, istakavši da najveći deo emisija dolazi iz sektora energetike, u koji ulaze i emisije iz saobraćaja. Ukazala je na negativan trend emisija gasova sa efektom staklene bašte. Navela je da je otpad jedini sektor koji je zabeležio porast emisije gasova sa efektom staklene bašte za period 2010-2013, ali sa smanjenjem u odnosu na 1990. godinu. Naglasila je da su projekcije do 2020. rađene za potrebe Dvogodišnjeg ažuriranog izveštaja, u saradnji sa Mašinskim fakultetom Univerziteta u Beogradu, kao tri scenarija: Osnovni scenario („business-as-usual”-BAU), koji podrazumeva sadašnje stanje projektovano na budućnost, Scenario „sa merama”, koji obuhvata i obavezu za obnovljive izvore energije i Scenario „sa dodatnim merama”, koji podrazumeva i infrastrukturne projekte koji će prevazići naše obaveze u smislu zakonodavstva. Kada se uzmu u obzir Osnovni i Scenario sa merama, imamo smanjenje u odnosu na 1990. godinu 4,9% po Osnovnom, odnosno 15% po Scenariju sa merama.

Istakla je da su monitoring, izveštavanje i verifikacija osnov politika EU, ali i Okvirne konvencije UN, jer daju osnov za praćenje trenutnog stanja, ali i unapređenje planiranja (pripremu planskih i strateških dokumenata). Navela je da je, na predlog Agencije za zaštitu životne sredine, doneta Uredba o metodologiji prikupljanja podataka za nacionalni inventar gasova sa efektom staklene bašte. Sada se radi na uspostavljanju Sistema monitoringa i podnošenja verifikovanih izveštaja o godišnjim emisijama iz industrijskih i energetskih postrojenja, koji bi trebalo da bude potpuno operativan do 2017. godine, što predstavlja usklađivanje sa zakonodavstvom EU, a tiče se trgovine gasovima sa efektom staklene bašte. Kompletan sistem monitoringa, izveštavanja i verifikacije, kroz IPA projekat koji treba da započne, treba da bude uspostavljen do 2019. godine.

Osvrnuvši se na obavezu dostavljanja Nacionalno utvrđenog doprinosa smanjenju emisija gasova sa efektom staklene bašte, istakla je da forma i sadržina ovog dokumenta nije propisana na međunarodnom nivou. Ovaj dokument je do sada dostavio mali broj država, uključujući Evropsku uniju, koja insistira na dostavljanju ovog dokumenta pre održavanja Konferencije država članica Okvirne konvencije UN o promenama klime, koja će se održati ove godine krejem novembra-početkom decembra u Parizu. Evropska Komisija je predstavnike Ministarstva pozvala na konsultacije na visokom nivou 28. aprila, na kojima će učestvovati državni sekretar nadležan za zaštitu životne sredine. Posle ovog sastanka, videće se koliko je radna verzija ovog dokumenta, koja je do sada izrađena, u skladu sa onim što očekuje EU. Po Osnovnom scenariju, do 2030. godine projekcije emisija gasova sa efektom staklene bašte iznose 4,3%, a Scenario sa merama -9,8% 2030. godine u odnosu na 1990. godinu. Naše emisije su trenutno 25% ispod emisija 1990. godine. Evropska Komisija je dostavila dokument - Reference scenario sa proračunima za Republiku Srbiju, kao državu kandidata za članstvo, od 2020. do 2050. godine, sa dinamikom na svakih pet godina. Proračuni u našoj radnoj verziji su veoma slični onima u ovom dokumentu Evropske Komisije.

Informisala je Odbor o tome da je u finalnoj fazi izrade i Druge nacionalne komunikacije Republike Srbije. Sa ovim dokumentom i Dvogodišnjim ažuriranim izveštajem, Republika Srbija imaće kompletno izrađene inventare od 1990. do 2013. godine, u koje će biti uključen i scenario do 2030. Kada je reč o osmotrenim promenama klime, navela je da od šezdesetih godina do 2012. godine postoji značajan porast srednjih, maksimalnih i minimalnih dnevnih temperature, prosečni trend 0,3°C po dekadi na godišnjem nivou. Osam od deset najtoplijih godina u ovom periodu bile su posle 2000. godine. Nema značajnih trendova u količinama padavina, ali ima promena ekstrema. Navela je da se dalji porast temperature očekuje 2011-2040, 2041-2070 i 2071-2100. Rađen je i uticaj na hidrologiju, šumarstvo i poljoprivredu, a predstoje i tri IPA projekta koji će nas dovesti u fazu da smo u potpunosti harmonizovali zakonodavstvo u nadležnosti Ministarstva sa zakonodavstvom EU.

Steliana Nedera, zamenik stalnog predstavnika UNDP-a za Republiku Srbiju, objasnila je da se Program Ujedinjenih nacija za razvoj - UNDP bavi pitanjem promene klime u čitavom svetu već priličan broj godina, tako što pomaže međunarodnim razgovorima na temu klimatskih promena zajedno sa agencijama i pod vođstvom generalnog sekretara Ujedinjenih nacija, kroz sponzorisanje komiteta, komisija i konferencija na temu analize klimatskih promena. Navela je da je i u ovom regionu bilo nekoliko regionalnih skupova, koji su se bavili temom klimatskih promena.

Naglasila je da UNDP podržava razvoj nacionalnih kapaciteta, koji se bave prikupljanjem podataka i pripremom javnih politika, sprovodi pilot-projekte koji imaju za cilj izgradnju alatki koje mogu da pomognu u ublažavanju klimatskih promena i prilagođavanju klimatskim promena. UNDP pruža podršku Vladi Republike Srbije od 2008. godine, kroz različite projekte: za pripremu izveštaja prema Okvirnoj konvenciji Ujedinjenih nacija za klimatske promene, kao i izradu prvog nacionalnog plana za adaptacije. Pružiće podršku i u izgradnji zakonskog okvira, koji je potreban u okviru pregovora za Poglavlje 27 pravnih tekovina Evropske unije.

Spomenula je pilot projekat, koji je sproveden u Beogradu i koji se bavio rešenjima za transport, odnosno saobraćaj, što je veoma važno za gradove, imajući u vidu trend kontinuirane urbanizacije, u čitavom svetu. Gradovi rastu, sve više ljudi dolazi da živi u njima i veoma je važno da u gradovima bude vođeno računa o kvalitetu životne sredine i da su gradovi zeleni jer se to odražava i na kvalitet života svih građana.

Još jedan od projekata koji je navela odnosi se na za veću upotrebu biomase, kao energetskog rešenja, a UNDP je spreman da podrži i više projekata koji se bave razvojem agende energetske efikasnosti, kako bi Srbija ispunila ciljeve koje je postavila i koji su veoma ambiciozni.

Informisala je Odbor o tome da će se uz pomoć resursa iz globalnih izvora na lokalnom nivou sprovesti projekat koji ima za cilj osposobljavanje lokalnih resursa za dalje razvijanje koncepta zelenih gradova. Dodala je daje potrebno da se ispita moguća saradnja u okviru rastućeg globalnog Zelenog fonda za klimu.

Navela je da je 2015. godina u kojoj će se desiti mnogo značajnih stvari na ovom polju, istakavši da je, pre nekoliko nedelja na skupu u Sendaju u Japanu, Srbija predstavila svoj rad na temu „Ublažavanje rizika i predviđanje moguće katastrofe“, pruživši na taj način svoj doprinos tome kako treba da izgleda novi globalni okvir za smanjenje rizika od katastrofa. Vlada sada radi na programu za smanjenje posledica katastrofa, koji će biti u potpunosti u skladu sa trenutnim međunarodnim okvirom. Istakla je da je konferencija koja će se održati u Parizu dobra prilika da se čuju dobra iskustva iz celog sveta. Formiranje Nacionalnog saveta za klimatske promene je prilika da se sve ovo sagleda na jedan holistički način.

Istakla je da se klimatske promene tiču svih sektora ekonomije i svih dimenzija ljudskog života, pa ovim pitanjem treba da se pozabavimo na sveobuhvatan način. Agenda za klimatske promene mora da bude povezana sa Nacionalnim programom za upravljanje rizicima od katastrofa, a potrebne mere prilagođavanja moraju da budu povezane sa merama za korišćenje vodnih resursa. Naglasila je da sve važne mere i akcije moraju da budu deo sektorskih politika.

Navela je da je dobar trenutak da se prakse koje se tek razvijaju usaglase sa pravnim tekovinama EU, tako što će se usvojiti dobri modeli, dobre alatke, i iskoristiti trenutne mogućnosti za finansiranje (IPA fondovi i drugi globalni i regionalni fondovi). Ovaj trenutak treba iskoristiti na najbolji način, kako bi se unapredila infrastruktura i energetska mreža i kako bi se ostvarili ciljevi u vezi sa obnovljivim izvorima energije, ali i kako bi se raspodelili neophodni resursi, da bi se što bolje upravljalo rizicima katastrofa, poljoprivredom, zdravstvom i vodoprivredom.

Napomenula je da je mnogo toga urađeno što se tiče regionalne saradnje, ali da postoji još prostora da se radi na tome, jer je ovo tema koja prevazilazi nacionalne i regionalne dimenzije, pa treba da bude više prilika da se okupimo, razmenimo iskustva i da se ovim pitanjima zajedno pozabavimo. Izrazila je spremnost UNDP-a da i u narednim godinama pruža podršku, bilo kao izvor ekspertskog znanja ili u drugim aspektima.

Stevo Temelkovski, zamenik ministra za zaštitu životne sredine i prostorno planiranje Republike Makenodije, istakao je da je ovo veoma važna tema i da je dobro da što češće razmenjujemo iskustva, zato što smo u jednom regionu koji, u pogledu klimatskih promena, u suštini dolazi do jednog zajedničkog cilja. Naveo je da je Makedonija zemlja koja se nalazi u regionu koji spada u najranjivije regione od posledica klimatskih promena. 1998. godine Makedonija je pristupila Konvenciji UN za klimatske promene, kada je Ministarstvo životne sredine i prostornog planiranja označeno kao odgovorno telo za kontakt sa Konvencijom, 2004. godine je usvojen u Sobranju „Kjoto protokol“, a 2005. godine Makedonija je postala strana protokola i osnovan je Nacionalni komitet za klimatske promene. Danas je Makedonija zemlja sa kandidatskim statusom za punopravno članstvo u EU, koja treba da radi na ostvarivanju ciljeva. Naveo je da su ciljevi i principi zajednički svim državama u regionu.

Upoznao je Odbor sa organizacionom strukturom za sprovođenje ovih ciljeva u Makedoniji, navodeći mesto Nacionalnog saveta održivog razvoja, u kome se nalazi Nacionalni komitet za klimatske promene, koji je povezan sa Komitetom za upravljanje krizama. Ispod njega su ministarstva, odnosno institucije preko kojih se vrši uticaj i ostvaruju zadate aktivnosti. Ministarstvo životne sredine i prostornog planiranja povezano je sa Agencijom prostornog planiranja, a zajedno su u vezi sa jedinicama lokalne samouprave i gradom Skopljem. Naveo je da Komitet za upravljanje krizama komunicira sa Direkcijom zaštite i spašavanja, koja ima 35 regionalnih centara širom Makedonije, a značajan je i Centar za krizni menadžment. Ispod njih se nalazi kontrolni mehanizam, koji čine inspektorati i agencije.

Obajasnio je da Ministarstvo životne sredine i prostornog planiranja komunicira sa projektima Kancelarije klimatskih promena, koja se nalazi u sastavu Ministarstva sa jedne strane, i vodećom Nacionalnom institucijom za inventare i projektovanje i drugim ključnim institucijama, sa druge strane. Bitna je i komunikacija sa nevladinim sektorom, privatnim sektorom, akademskim sektorom, ali i nezavisnim i internacionalnim ekspertima.

Naveo je da je Makedonija završila Treći nacionalni izveštaj za klimatske promene krajem 2014. godine, koji je promovisan početkom ove godine, u januaru, a sačinjen je i dvogodišnji izveštaj što nam EU nalaže. Napravljen je inventar gasova sa efektom staklene bašte, kao i klimatski scenariji, usvojene su mere za ublažavanje i prilagođavanje klimatskim promenama, odredbe za transfer tehnologije povoljne za životnu sredinu, a sprovedena su i istraživanja, edukacije, obuke za jačanje javne svesti o klimatskim promenama, uz podršku Centra za energetiku, informatiku i materijale u sklopu Makedonske akademije nauke i umetnosti. Makedonija je napravila i analizirala sektore u nacionalnim izveštajima, jer je uticaj klimatskih promena veoma isprepletan u svim porama skoro svih sektora. Napravljeni su inventari za energetiku, industriju, poljoprivredu, šumarstvo i otpad (67% generisanja ovih negativnih uticaja dolazi od energetike, 13% dolazi iz otpada i 11% od poljoprivrede i šumarstva, a iz industrije samo 9%).

U Zakonu za životnu sredinu, donetom 2005. godine, predviđeni su izrada inventara emisija gasova staklene bašte i ponora, izrada plana za smanjenje i ublažavanje klimatskih promena i član mehanizma čistog razvoja. Sve to je implementirano u jednom strateškom okviru, koji obuhvata nacionalne planove za klimatske promene, I, II i III - 2001, 2008. i 2014. godine. Pojasnio je da su to u stvari nacionalni izveštaji, ali Zakon za životnu sredinu poznaje termin plan, pa su zato tako i nazvani. Napravljen je Prvi ažurirani dvogodišnji izveštaj januara 2015. godine. Dodao je da je Nacionalna strategija za životnu sredinu u Vladinoj proceduri, kao i da se Projekt za Olakšavanje sprovođenja Evropske šeme za trgovanje sa emisijama gasova sa efektom staklene bašte sprovodi uz podršku Norveške Vlade. Naveo je da je nacrt Nacionalne strategije za zdravlje i životnu sredinu završen i da je u procedurti javne rasprave, kao i Nacionalna strategija za adaptaciju zdravstvenog sektora prema klimatskim promenama i Nacionalna strategija za poljoprivredu i ruralni razvoj 2014-2020. godine, koje će biti donete ove godine.

Istako je da su na lokalnom nivou razvili osam opštinskih strategija za klimatske promene i osam planskih regiona, od kojih svaki obuhvata po devet, 10 ili 11 opština. Tokom 2015. godine ovakvu nacionalnu strategiju dobiće i grad Skoplje.

Osvrnuvši se na predstojeće aktivnosti, naveo je izradu tzv. nacionalne kontrabucije za smanjenje klimatskih promena, uz široko učešće zainteresovanih strana, kroz javne rasprave i mišljenja institucija i eksperata itd, čiji će nacrt biti gotov do juna meseca, da bi u toku jula ušao u vladinu proceduru i bio usvojen u septembru, kada će biti podnet institucijama prema Konvenciji UN, posle čega sledi učešće na Pariskoj konferenciji. Spomenuo je i pomoć iz predpristupnog fonda EU za izradu Strategije za životnu sredinu i klimu 2014-2012. godine, koja je završena, kao i izradu projektnog zadatka za izradu zakona dugoročne strategije za klimatske akcije, koja je takođe završena i u vladinoj je proceduri. Naglasio je da je Zakon za klimatske akcije poslednji zakon koji Republika Makedonija treba da realizuje, kako bi zaokružila svetski i evropski domaći zadatak u vezi sa legislativom u oblasti životne sredine.

Informisao je Odbor o tome da Republika Makedonija učestvuje u regionalnoj mreži životne sredine i klime (EKRAN), koja je osnovana u okviru višekorisničke IPA. Izlaganje je završio spominjanjem globalnog ekološkog fonda, uz čiju su podršku sva dokumenta i aktivnosti završeni, uz pomoć UNDP-a, kao implementacione agencije, Društva za međunarodnu saradnju iz Nemačke i još nekih institucija koje su pružale pomoć u ovim aktivnostima.

Goran Pejanović, pomoćnik direktora Republičkog hidrometeorološkog zavoda, predstavio je aktivnosti Zavoda u pogledu borbe protiv klimatskih promena. Prezentovao je grafik iz IPCC petog izveštaja, koji je prikazao najnovija sredstva numeričkih modela za prognozu klime ili klimatske globalne modele i njihove rezultate u poređenju sa osmotrenom temperaturom. Ukazao je na to da je globalno zagrevanje počelo sedamdesetih godina, a koncentracija ugljen-dioksida je sada dostigla granice 400 delova po milionu, a u poslednjih 800 000 godina kretala se u granicama od 170 do 280 delova po milionu. Sama koncentracija ugljen-dioksida povećava se za 40%, a pred kraj veka pretpostavljamo da će to iznositi 700-800 delova po milionu. Naveo je da je posledica klimatskog globalnog zagrevanja i to da se more zagreva i da upija višak toplote, pa čak i preko 90%. More se zagreva manje na tropima, a više na Severnom polu, više na kontinentima nego na okeanima. Posledica ovog zagrevanja mora i vazduha je očekivano povećanje vodene pare u vazduhu za 7% po stepenu zagrevanja. Ovo povećanje vodene pare je vrlo važno, jer vodena para u principu dovodi do povećanja intenzivnih padavina. Uočeno je osetno smanjenje površina leda na Severnom polu. Taj raspored temperatura na tropima pa do Severnog pola dovodi do smanjenja temperaturnog radijenta koji uslovljava i smanjenje vetrova i usporenje premeštanja dugačkih planetarnih talasa. Ne samo usporavanje njihovih premeštanja, nego i produbljivanje ka jugu i severu može da dovede do značajnih ekstremnih pojava, kao što su hladni talasi ili topli talasi. Naveo je primer toplotnog talasa koji je 2003. godine u Francuskoj i 2010. godine u Rusiji prouzrokovao gubitke života desetina hiljada ljudi.

Naveo je da je u našoj zemlji došlo do zagrevanja od preko 1,5 stepena u odnosu na preindustrijski period. U Beogradu merenje počinje 1878. godine. Vidi se da u su poslednjih 10 godina, devet najtoplijih su bile one od 2000. godine. Zaključio je da je zagrevanje uzelo trend. Naveo je da je prošla godina bila najtoplija u svetu, a u Srbiji je to bila druga najtoplija u periodu od 1951. do 2014. godine, a treća u Beogradu. Za razliku od 2012. godine, kada smo imali preko 37 dana sa toplotnim talasima, prošle godine u letnjem periodu nismo imali značajne toplotne talase.

Skernuo je pažnju na to da najveći problem u poljoprivredi predstavljaju suše (kombinovani toplotni i padavinski faktor), koje su postale učestalije na našoj teritoriji, tako da sada možemo da očekujemo u svake dve do tri godine neku značajnu sušu.

Prikazao je mapu poplava u Evropi od 1980. do 2012. godine, navodeći da je bilo 325 poplava na glavnim evropskim rekama, a od toga se 200 desilo u poslednjih 12 godina sa više od 2.500 žrtava (podaci Evropske agencije za zaštitu životne sredine). U našoj zemlji ekstremne padavine su se desile u maju prošle godine.

Informisao je Odbor o tome da će RHMZ izdati publikaciju o klimatskim indikatorima, promenama klime u prošlosti i u budućnosti do 2100. godine, u kojoj će biti detaljno obrađeno 28 indikatora za prošlu, ali isto tako i za buduću klimu. Naveo je da je povećan broj letnjih i tropskih dana i tropskih noći, a smanjen broj dana sa jakim mrazom, snežnim pokrivačem i ledenim danima. Češća je pojava toplotnog talasa i duže je njihovo trajanje. Produženo je i trajanje vegetacionog perioda, a češće su i kratkotrajne epizode intenzivnih padavina, ali i epizode sa dužim sušnim periodima.

Naveo je da je Beogradski univerzitet, u saradnji sa RHMZ, izveo dva scenarija, koji obuhvataju razvoj temperaturnog režima u narednih sto godina, kao i opadanje padavina do kraja veka. Ukazao je na to da, da bi RHMZ odgovorio potrebama ovog vremena, kada imamo sve veću ugroženost u jugoistočnoj Evropi, potrebni su nam jaki kompjuterski resursi za predviđanje kako kratkoročnih prognoza, tako i sezonskih dugoročnih. Naveo je da je 2007. godine obrazovan je South East European Virtual Climate Change Center, na predlog direktora hidrometeoroloških službi jugoistočne Evrope, a usvojen beogradskom inicijativom. Domaćin tog centra je RHMZ, zato što je Svetska meteorološka organizacija prepoznala kapacitet Srbije u poslovima metorologije i hidrologije i klime.

Dodao je da je u Evropi uspostavljena regionalna mreža za klimatske promene, koja se sastoji iz tri noda, a svaki nod vodi značajan centar u Evropi: za klimatske podatke to je Holandski meteorološki institut- KNMI/Netherlands, za monitoring klime DWD u Nemačkoj i za sezonske prognoze, dugoročne prognoze, long range forecast, to je Météo-France u Tuluzu i ROSHYDROMET u Moskvi. U sva tri noda hidrometeorološki zavodi učestvuju veoma aktivno. Na jednoj od takvih aktivnosti organizovan je SEECOF South East Europe Climate Outlook Forum. To je forum o izgledima klime, sa glavnim ciljem sezonskih prognoza i njihovom verifikacijom. Na tim sastancima, koji se održavaju dva puta godišnje, učestvuju lokalni eksperti iz skoro svih zemalja jugoistočne Evrope, počev od Hrvatske, preko Turske, Moldavije, Jermenije itd. Dva takva sastanka održana su u Beogradu.

Kao buduću aktivnost, istakao je iniciranje Nacionalnog klimatskog foruma, što proističe iz globalnog okvira za klimatske službe, projekta nedavno usvojenog od strane Svetske meteorološke organizacije. Cilj je razvoj primene naučnih znanja u kreiranju klimatskih informacija i produkata, kao i podrška donosiocima odluka (pažnja je posvećena sektorima poljoprivrede, zdravstva, vode i smanjenju rizika od katastrofa). Kao glavni cilj Zavoda, istakao je jačanje osmatračkog sistema, analitičkog i prognostičkog, što obuhvata meteorološki, sinoptički program, do radarskih i satelitskih osmatranja, program hidroloških osmatranja i mrežu podzemnih voda.

U drugom delu javnog slušanja, Odboru su se obratili: Davor Škrlec, član Kluba zastupnika Zelenih/Evropskog slobodnog saveza u Evropskom parlamentu, Filip Radović, direktor Agencije za zaštitu životne sredine, Ben Martin, Climate Parliament, prof. dr Dragoljub Todić iz Instituta za međunarodnu politiku i privredu i Zvezdan Kalmar iz Centra za ekologiju i održivi razvoj.

Davor Škrlec, član Kluba zastupnika Zelenih/Evropskog slobodnog saveza u Evropskom parlamentu, ukazao je na to da klimatske promene koje nam se događaju nisu slučajnost i da su one posledica antropogenog delovanja. Ukazao je na najvažnije posledice klimatskih promena: rast prosečne temperature na zemlji, što dovodi do topljenja leda na polovima, što uzrokuje porast nivoa mora, sa jedne strane, kao i ekstremne zime, koje dovode do raspada elektroenergetskih sistema, sa druge, ali i ekstremne suše i ekstremne poplave. Istakao je da je na nama velika odgovornost da nešto preduzmemo jer ako ne preduzmemo možemo propasti kao civilizacija. Kao globalnu pretnju, naveo je acidifikaciju okeana, koja nastaje tako što se ugljen-dioksid otapa u morskoj vodi, menja njenu PH-vrednost i utiče na mikroorganizme. Istako je da su okeani toplotni rezervoar kiseonika, rezervoar koji vodi računa o stabilnosti celog klimatskog sistema naše planete, kao i da, ako to poremetimo, nemamo nijedan naučno-tehnički mehanizam kojim to možemo vratiti natrag. Skrenuo je pažnju na okvir za klimu i energiju 2020, 2030. godine Evropske unije, koji zahteva oštro smanjivanje emisija gasova sa efektom staklene bašte, kao i što veće korišćenje obnovljivih izvora energije, što veću energetsku efikasnost. Naglasio je da to treba shvatiti kao priliku za investicije, a ne kao trošak, jer će trošak adaptacije i integracije klimatskih promena biti mnogo veći, i to ne samo za našu ekonomiju, nego i za prirodu, i za naše zdravlje. Naučne analize pokazale su da, ukoliko ne primenimo intenzivnije mere, trošak za zdravlje do 2030. godine biće višestruko veći nego što bi trebalo biti ulaganje u čiste tehnologije. Skrenuo je pažnju na to da su danas ulaganja u čiste tehnologije veoma skupa u odnosu na fosilna goriva zato što se još uvek fosilna goriva subvencioniraju.

Posebnu pažnju posvetio je ciljevima Evropske unije, posebno onom da što bolje treba iskoristiti vlastite energetske resurse (resurse obnovljivih izvora energije), s obzirom na to da Srbiju na njenom evropskom putu čekaju brojne obaveze u pogledu zaštite životne sredine. Istakao je, takođe, da je Evropska unija najveći donator zemljama u razvoju i siromašnim zemljama, istakavši primer finansiranja iz sredstava EU, koji je nekim Afričkim zemaljama omogućio električnu. Podsetio je na okvire koje je Evropska unija sebi postavila do 2020. i 2030. godine, kojim su definisani ciljevi kojima se stvara bolja klima za privlačenje invensticija. Osvrnuo se i na pitanje problema upravljanja otpadom i pitanje problema emisija iz otpada, ukazavši na to da je Evropska unija sebi postavila za cilj postizanje ekonomskog modela cirkularne ekonomije, koji se ogleda u što manjem utrošku energije, kako prilikom proizvodnje, tako i prilikom korišćenja proizvedenih proizvoda, u što većem obimu recikliranja i što manjem utrošku energije i prilikom recikliranja. I upravo tu dolazi do izražaja nauka, ekodizajn, ekoinovacije itd. Takođe je postavljeno pitanje finansiranja svih tih ciljeva koje je Evropska unija sebi postavila. Kao metod finansiranja pronađena je reforma organizovanja trgovanja emisijama ugljen dioksidom.

Filip Radović, direktor za Agencije za zaštitu životne sredine, je na početku svog izlaganja podsetio da je fenomen klimatskih promena i zaštite životne sredine fenomen globalnog karaktera, kao i da je to najveći izazov sa kojim se čovečanstvo suočava. Glavni faktori na osnovu kojih su se stvarale civilizacije od Egipta, Vavilona pa do Rima, bile su klimatke promene i životna sredina uopšte. Kado bi iscrpeo tlo, kontaminirao životnu sredinu, čovek je imao alternativu da se preseli, da ode na neko drugo mesto i da ponovo započne da gradi civilizaciju. Međutim danas, čovek takvu priliku neće imati, zato je problem klimatskih promena globalni problem, problem čitavog čovečanstva. Posebno je istaknuta potreba da čovečanstvo već u narednoj deceniji ustanovi takav poredak koji će se bazirati na diskontinuitetu sa trenutnim vrednostima, odnosno materijalističkim vrednostima konzumerističke civilizacije, jer je takav koncept stalnog ekonomskog rasta u potpunosti neodrživ. Primeri takve neodrživosti su brojni (npr. Kina postiže veoma nisku cenu proizvoda ali posledica toga je da se godišnje dobijaju ogromna prostranstva potpuno neupotrebljive zemlje, ili Brazil, koga svi navode kao primer ekonomskog buma, a koji se već sada suočava sa deficitom pijaće vode u velikim gradovima). Praksa je pokazala da su klimatske promene veoma nepoštene upravo zbog toga što najveću kontribuciju klimatskim promenama daju najbogatije zemlje, a najveće konsekvence upravo snose najsiromašnije zemlje koje imaju najmanje sredstava za adaptaciju i koje, kada bivaju suočene sa elementarnim nepogodama, više nikada ne mogu da se vrate u svoje prvobitno stanje. Kada je u pitanju upotreba fosilnih goriva, podsetio je da upravo to u velikoj meri doprinosi ispuštanju gasova sa efektom staklene bašte i u mnogome doprinosi globalnom zagrevanju. Početkom 20. veka takve kompanije su bile u privatnom vlasništvu tako da je država mogla da interveniše. Međutim, danas su najveće naftne kompanije u vlasništvu države, „Gasprom“ u Rusiji, „Petrobraz“ u Brazilu, „Čajnapetrol“ u Kini. To su kompanije koje svojim državama omogućavaju ne samo energetsku stabilnost, već im omogućavaju geopolitički i geostrateški uticaj. Međutim sadašnje stanje i sadašnji trend sve većeg i većeg ekonomskog rasta po cenu ugrožavanja životne sredine je postao neodrživ i upravo iz tog razloga životna sredina postaje sve važnija u agendi UN i Evropske unije.

Kada je reč o aktivnostima Agencije za zaštitu životne sredine, dodao je da i ona daje svoj doprinos ispunjavanjem svojih zakonskih obaveza i učestvovanjem u međunarodnim tokovima. Agencija trenutno priprema inventar gasova sa efektom staklene bašte za period od 1990. do 2013. godine. Inventarom je obuhvaćeno šest glavnih kategorija izvora - energetika, industrija, upotreba rastvarača, poljoprivreda, korišćenje zemljišta, šumarstvo kao i otpad, ali i svih pet gasova, ugljen dioksid, metan, azot, suboksid, fluorovodonici i sumpor. Polovinom 2014. godine, realizovana je misija francuskih eksperata, Interprofesionalnog centra za studije o zagađenju vazduha u cilju podrške Agenciji u vezi sa pitanjima inventara gasova sa efektom staklene bašte. Zaključeno je da imamo visok nivo spremnosti, ali ono što je ključno je da imamo veliki nedostatak kapaciteta.

Ben Martin, iz Klimatskog parlamenta predstavio je rad Klimatskog parlamenta, kao mreže zakonodavnih tela širom sveta, prvenstveno u Evropi, Aziji, podsaharskoj Africi i, u poslednje vreme, u Kini i Latinskoj Americi. Cilj mu je da se uvedu novi zakoni, novi propisi, novi budžeti u oblasti energetske efikasnosti, kao i adaptacije klimatskim promenama. Klimatski parlament se u svom radu vodi prvenstveno aktivnostima parlamentaraca, tako da su sami parlamentarci pokretači, oni definišu lokalne i regionalne prioritete. Upravo parlamentarci imaju na raspolaganju sve instrumente potrebne za bavljenje klimatskim promenama. Oni su ti koji imaju pristup ministrima, premijerima, oni su ti koji razmatraju i izglasavaju zakone i budžete. Parlamentarci takođe vrše skupštinski nadzor kojim osiguravaju da se novi propisi efikasno i adekvatno primenjuju na nacionalnom nivou. Takođe, imaju mogućnost da predlažu zakone, kao i da oblikuju javno mnjenje, čime mogu povećati svest o klimatskim promenama. Klimatski parlament je nepolitička organizacija, iako radi sa svim političkim partijama, jer su klimatske promene takvo pitanje gde nema mesta za političke razlike. Što se tiče modela rada Klimatskog parlamenta, on podrazumeva trodelni model:

1. podizanje nivoa svesti o klimatskim promenama i obnovljivim izvorima energije (još uvek vlada mišljenje da su to skupe i nepouzdane stvari, ali i da su klimatske promene nešto što uopšte ne postoji), kroz sprovođenje istraživanja, angažovanje stručnjaka na izradi materijala koji će omogućiti paralamentarcima da grade prave propise i radikalnije budžete;

2. izgradnja mreža - mobilizacija lokalnih parlamentaraca na nacionalnom nivou, kako bi se angažovali na pitanjima propisa u oblasti energetike, energetske efikasnosti, klimatskih promena, obnovljive energije, kroz formiranje grupe parlamentaraca, sa kojima se radi na tome da se utvrdi kakve su lokalne potrebe na nacionalnom nivou. Ti pojedinačni parlamentarni klubovi okupljaju se najmanje dva puta godišnje na parlamentarnim slušanjima, kada članovi imaju priliku ne samo da razgovaraju jedni sa drugima, već i da čuju šta imaju o tome da kažu i drugi parlamentarci;

3. podrška zaposlenima u oblasti klimatskih promena, što im pomaže da planiraju i sprovode parlamentarne kampanje, za koje inače ne bi imali dovoljno ni vremena ni energije ni resursa. Na taj način se utvrđuje u kojoj oblasti su potrebne intervencije, koje vrste skupštinskih pitanja je potrebno postaviti itd.

Istakao je da je Klimatski parlament najviše angažovan i aktivan u Evropi, podsaharskoj Africi, Bliskom Istoku, uz najnovije proširenje na Kinu i Latinsku Ameriku. Sredstva za rad Klimatskog parlamenta, u najvećoj meri, obezbeđuje Evropska komisija, privatni donatori, Ministarstvo spoljnih poslova Danske i neki drugi međunarodni fondovi. Kao primere uspešnog angažovanja Klimatskog parlamenta, naveo je angažovanje u Tunisu, Bangladešu i Indiji.

Prof. dr Dragoljub Todić iz Instituta za međunarodnu politiku i privredu ukazao je na to da je procedura usvajanja propisa i strateških dokumenata loša, pogotovo kada se radi o politici klimatskih promena. Kada se radi o ideji o regionalnom povezivanju, ukazao je na mogućnosti perspektive regionalnog povezivanja u oblasti klimatskih promena u vezi sa rekom Dunav, kao glavnim parametrom u klimatskom sistemu kao takvom, koji povezuje Srbiju sa svim ostalim državama koje pripadaju tom slivu. Postavio je pitanje čiji je problem klima, ukazavši na to da međunarodno pravo nema odgovor na to pitanje. Konvencija o klimatskim promenama propisuje da je to zajednička briga čovečanstva, ali to je širok pojam. Postavlja se pitanje hoće li Srbija da rešava problem klimatskih promena pod pritiskom EU, a koji su realni interesi Srbije? Skrenuo je pažnju na to da analiza efekata propisa često izostaje, pa sve zakone usvajamo naslepo, jer nemamo analizu efekata propisa, kao ni analizu strateških dokumenata.

Postavio je pitanje šta su to strateški dokumenti u oblasti klimatskih promena i možemo li strategiju klimatskih promena smatrati posebnom strategijom, vrhunskim dokumentom, sa kojim bi svi ostali morali biti usaglašeni ili će ona biti usaglašena sa svim ostalim? Izneo je stav da su sve naše strategije samo lista lepih želja, autora najčešće iz akademske zajednice, pa zato imaju malo veze sa realnošću.

Postavio je pitanje gde Srbija može da se uklopi u ovako ambiciozne zahteve EU. Ukazao je na to da se naši zakoni i strateški dokumenti donose po hitnom postupku, pa je sužena mogućnost učešća javnosti u tome, a sve pod izgovorom da Evropa to traži od nas. Ovo pitanje treba posmatrati u kontekstu Dunavskog sliva. Ključna determinanta je nivo ekonomske razvijenosti svih država koje pripadaju Dunavskom slivu. Članstvo država dunavskog regiona, postojeće članstvo u međunarodnim ugovorima u oblasti klimatskih promena, članstvo u drugim relevantnim međunarodnim ugovorima i članstvo u EU nas određuju po ovom pitanju, ali je važno realno sagledavanje interesa Republike Srbije, to je ono što nam nedostaje.

Zvezdan Kalmar iz Centra za ekologiju i održivi razvoj istakao je da niko nema pravo da više nego drugi koristi prirodno dobro klime, kao i da najveću odgovornost treba da imaju oni koji su najviše dobiti izvukli iz klime, a to je 0,01% ljudi koji ubiru najviše dobiti od resursa, među kojima je i klima. Ukazao je na to da i na nacionalnom nivou postoji nacionalno rentijerstvo. To su kompanije koje konzumiraju prirodne resurse, a najmanje ili ništa ne plaćaju za upotrebu tih prirodnih resursa, odnosno ubiru enormne profite koje kroz netransparentne kanale koriste za svoje privatne dobiti (EPS, NIS, „Gas Srbije“). Kroz primer EPS-a, naveo je da je to kompanija koja spaljuje 30 miliona tona uglja, koristi enormne količine prirodnog bogatstva ove zemlje, plaćajući ništa ili skoro ništa za upotrebu tog prirodnog resursa, pri čemu ima daleko veše štetnih posledica nego dobiti koje bi trebalo država da ima. Na taj način dolazi do izmeštanja benefita, odnosno dobiti od prirodnih resursa iz ruku većine u ruke manjine.

Istakao je da klimatske promene interferiraju sa velikim brojem prava, kao što su: osnovna prava (život, zdravlje, hrana, voda, ali i sklonište, kulturne vrednosti-u kontekstu raseljavanja) i civilna prava (pravo na informisanje, učešće u donošenju odluka, pravo na iznošenje mišljenja, pravo na žabu, itd). Naglasio je da država ima obavezu da zaštiti ljudska prava od klimatskih promena, da umanji klimatske promene i da obezbedi adaptaciju na njih, ali i pomoć onima koji su oštećeni, jer nijedan čovek ne sme da bude ostavljen bez sredstava za život.

Ukazujući na to da se često pominje da Srbija nema značajan uticaj na globalnom nivou, istakao je da smatra da Srbija, koja emituje 10 tona po glavi CO2 zapravo spada među najveće zagađivače u svetu, kada se uzme u obzir eksteritorijalna odgovornost za negativne uticaje u onim državama koje više pate zbog klimatskih promena. Ukazao je na to da indikator temperature jasno pokazuje da se rast globalnih temperatura poklapa sa značajnim porastom industrije globalno, tako da možda to nije nešto što je samo antropogenog uticaja. Istakao je uverenje da čovek jeste jedan od glavnih krivaca.

Naglasio je da su klimatske promene jedno od moralnih pitanja, a da se postavlja pitanje kako u današnjem svetu, u kome su sve vrednosti relativizovane i izražavaju se gotovo ekskluzivno u novčanim terminima, uopšte postaviti nekome obavezu da se bavi klimatskim promenama. Iz tog razloga, nemoguće je dostići nivo svesti u kome ćemo inicirati solidarnu diskusiju koju će građani Srbije shvatiti svoju obavezu prema siromašnijim i osetljivijim građanima Srbije, ali isto tako i globalno.

Kao usluge eko sistema koje su pod uticajem klimatskih promena, naveo je ekološki čisto i bezbedno stanovanje, čist vazduh, dovoljno energije za kuvanje i grejanje, ukidanje mogućnosti da se dobiju bolesti koje bi se inače mogle izbeći, a sve zbog klimatskih promena, adekvatna ishrana, ali i mogućnost da se istrpe ekstremni prirodni događaji (poplave, klizišta). Ukazao je na uticaj klimatskih promena na ekonomiju i društvo Srbije, navodeći da postoji oko 15000 bujičnih tokova, od kojih je 1500 stalna pretnja, preko tri i po miliona hektara je ugroženo erozijom, a 100 miliona evra godišnje je gubitaka zbog poplava. Iz tog razloga, istakao je da moramo naše sisteme prilagoditi, što još uvek nismo učinili. Ukazao je i na potrebu da jedna od najneophodnijih mera bude merenje zakišeljenosti zemljišta da bi se videlo kako naša struktura privrede utiče na zemljište. Osvrnuo se i na strukturu srpske poljoprivrede, jer su, zbog izuzetno loše pošumljenosti, odnosno loših zaštitnih pojaseva, velike površine podložne uticajima klimatskih promena, odnosno eroziji, a imamo i veliki broj šumskih požara, koji uzrokuju velike gubitke bio mase, čime su oštećeni i mehanizmi zaštite od erozije.

Osvrnuvši se na ogromne investicije koje su neophodne da bi se regulisale klimatske promene, ocenio je da izvori postoje (kineski kredit za Kostolac u visini milijardu evra), ali da od loše energetike 20-30% godišnje imamo gubitaka u BDP, pa zašto nemamo novca za infrastrukturno prilagođavanje. Sve se to, po njegovom mišljenju, odražava i na zdravstvene eksterne troškove. Ukazao je na to da se preko 800000 domaćinstava u Srbiji greje neefikasno drvetom, što je s jedne strane ekološka ogromna pretnja, a s druge strane jedan ogroman gubitak energije. Skrenuo je pažnju na to da Srbija nema strategiju energetike (Strategija energetike je na razmatranju u Vladi zbog izmenjene situacije u vezi sa Južnim tokom, ali ona nema u sebi ugrađen scenario za projekciju kako dekarbonizovati srpsku energetiku do 2050. godine).

Naglasivši obavezu da građani budu informisani i uključeni u razmatranje strategije energetike, naveo je jedan od pokušaja da se to na pravi način sprovede od strane mreže od 17 nevladinih organizacija u regionu pod nazivom „South-East Europe 2015 Energy Model“. Istakao je da je CEKOR u fazi kada prikuplja evidenciju, odnosno kontroliše podatke potrošnje energije i snabdevanja energijom, na izuzetno transparentan način, jer je javnost ozbiljno shvatila pozivanje vlasti da učestvuje, na ozbiljan i informisan način.

U diskusiji, koja je usledila, učestvovali su: članovi Odbora Nada Lazić i Gordana Čomić, Liljana Popovska, poslanik Makednoskog Sobranja, Nenad Stanković, pokrajinski sekretar za energetiku i mineralne sirovine u AP Vojvodina, Goran Mitić, predstavnik Centra za zelenu ekonomiju Zelenih Srbije i Centra za razvoj društva, profesor Miodrag Zlatić sa Šumarskog fakulteta iz Beograda, Mirko Popović iz Beogradske otvorene škole, Zvezdan Kalmar iz CEKOR-a, Davor Škrlec, poslanik Evropskog parlamenta i Iva Marković iz Zelene omladine Srbije.

Član Odbora, Nada Lazić postavila je pitanje šta je to što možemo da preduzmemo na mikro-planu, odnosno u onome što nam je realni život, i kao društvo i kao pojedinci, ilustrujući ga primerom vetrozaštitnih pojaseva. Navela je da radnici „Srbija puteva“, koji su nadležni za autoput, uništavaju postojeće žbunje, koje je koliko-toliko bilo nekakva zaštita. Postavila je pitanje ko je taj ko tom radniku treba da objasni da on pravi štetu, između ostalog, i po uticaj na klimu. Ukazala je na to da je ukrupljavanjem zemljišta došlo do toga da su nam svi vetrozaštitni pojasevi koji su postojali manje-više uništeni. Zato dolazi do velikih isušivanja (blizu jedne tone zemlje na godišnjem nivou sa jednog hektara vetar odnese). Skrenula je pažnju na to da Vojvodina ima samo 6% pošumljenost. Navela je i primer deponije kod Stare Pazove, koja se povremeno dimi i stalno se povećava, ali i deponije kod Novih Banovaca, navodeći da očekuje odgovore kako rešavati ove konkretne probleme. Istakla je da imamo zakonske mehanizme, ali da nemamo fond, koji je 2012. godine ukinut, pri čemu i dalje postoji zakonska odredba da zagađivač plaća. Navela je da sredstva koja se ubiru od zagađivača idu u budžet i da ne znamo na šta se ona troše.

Informisala je učesnike javnog slušanja o postojanju Zelene poslaničke grupe, koja jedan od pokušaja da, na nivou parlamenta gde se odluke i zakoni donose, poveže što veći broj poslanika, da shvate koliko su ove teme bitne.

Istakla je da se najbolje vidi kakav značaj za državu ima ova tema kada se donosi budžet. Apelovala je da se pređe sa globalnog na nešto što možemo da učinimo kao zemlja.

Član Odbora, Gordana Čomić predložila je da preporuka za jedan od zaključaka javnog slušanja bude da iskoristimo podršku i nevladinog sektora i prijatelje iz inostranstva i da započnemo proces usvajanja propisa koji bi se ticao klimatskih promena u Srbiji, zajedno sa Zelenom poslaničkom grupom, kao grupom poslanika iz svih stranaka, koji su zainteresovani da rade na temi i održivog razvoja i energetske efikasnosti i smanjenja zagađenja i najviše od svega uklanjanja zapuštenosti u Srbiji.

Osvrnuvši se na definisanje pitanja čija je klima, napravila je paralelu sa pitanjem definisanja terorizma, istakavši da nemamo problem da skupimo pare za borbu protiv terorizma, iako ga je teško definisati. Istakla je da, u skladu sa tim, ne vidi problem da se izdvoje bar iste takve pare kao što se daju za borbu protiv terorista, da se uloži u saniranje štete koju je proizvela industrijska revolucija za poslednjih 150-200 godina.

Kao bitnu, navela je potrebu se u budžetu izdvoje sredstva za izradu Karte erozije Srbije, pošto je Srbija nema, a ona nam je neophodna zbog interaktivnog praćenja i budućeg uticaja klimatskih promena na inače erozivna područja u Srbiji.

Istakla je i da je neophodno iskoristiti postojeće kapacitete u regionalnoj saradnji, navodeći odličnu saradnju odbora za spoljnu politiku u regionu, predloživši da tema nekog od njihovih sastanaka budu klimatske promene.

Liljana Popovska, poslanik makedonskog parlamenta, član Zelene partije Makedonije, istakla je da je uvek vreme za ekološke teme, da ih treba otvoriti već danas, jer je to trebalo učiniti još juče, pa smo u zaostatku kada je reč o tim temama. Ukazala je na to da za ekološke teme nema granica, jer vazduh i voda nemaju granice, tako da je potrebna zajednička regionalna akcija, ali i šira globalna akcija. To je i cilj ekološkog pokreta svuda u svetu, da se ujedinimo i da se lakše bavimo sa klimatskim promenama. Istakla je odličnu saradnju zelenih partija u regionu, koje su prošle godine inicirale regionalnu konferenciju u Skoplju, na temu klimatskih promena. Tada su se dogovorili da nam je neophodna ekološka bezbednost na Balkanu kao brzi odgovor na klimatske promene. Razgovaralo se o tome kako da reduciramo katastrofe, kako da se pripremimo za brzi odgovor na katastrofe, jer svi smo doživeli poplave. Ukazala je na to da inicijativa parlamentaraca brže ide nego što institucije to mogu ili hoće slediti, što je bilo jedna od tema, dok su ostale teme bile kako da sačuvamo prirodne resurse i kako da obezbedimo sigurnost hrane, kao i kako da obezbedimo finansiranje za borbu sa klimatskim promenama. Tu je nastala ideja da, kao širi region, stvorimo fond za katastrofe, po uzoru na Karipski fond, u kom su trinaestak zemalja Latinske Amerike ujedinjene već godinama, uz pomoć Svetske banke. Ostvaren je kontakt sa Zelenima u Evropi, koji su ovu ideju podržali, preko Balkanske zelene mreže, gde je dogovoreno da svako u svojoj zemlji gura jačanje institucija i institucionalnog kapaciteta i realokaciju budžetskog novca na lokalni nivo, jer u slučaju požara i poplava, mora se reagovati na lokalnom nivou i ako lokalna samouprava nema novca, već se čeka ga da ga neko uputi, gubi se dragoceno vreme, ali i prirodno nasleđe. Istaknuto je da mora normalna količina budžeta da ide za klimatske promene, jer to je nešto što se mora rešavati na lokalnom nivou, u trenutku kada se to desi.

Informisala je prisutne o tome da je u makedonskom parlamentu, pre mesec dana, ratifikovan Memorandum o saradnji sa desetak zemlja i pozvala članove Odbora da i oni iniciraju u Ministarstvu spoljnih poslova taj memorandum, jer je to načelni dogovor u celom regionu. Navela je da je memorandumom osnova da svaka zemlja uloži neki početni novac, da se formira konkretni sekretarijat za bavljenje klimatskim promenama. Istakla je da je Makedonija napravila dobar zakonski okvir, solidni institucionalni okvir, ali da fali realokacija novca. Zaključila je da smo potrebni jedni drugima da se zajedno izborimo posebno za globalne teme kao što su klimatske promene.

Nenad Stanković, pokrajinski sekretar za energetiku i mineralne sirovine u AP Vojvodina, izneo je aktivnosti Sekretarijata na ovu temu i to:

- raspisivanje konkursa za subvencionisanje ugradnje solarnih kolektora za pripremu tople vode, koji su uglavnom namenjeni javnim ustanovama, čime se smanjuju računi za energiju, a sa druge strane, izbacuju fosilna goriva, a dobija topla potrošna voda kroz besplatan izvor energije, a to je sunce;

- subvencionisanje ugradnje kotlova na biomasu, kao i ugradnju kotlova sa povećanim stepenom korisnog dejstva, tamo gde to iz tehničko-tehnoloških raloga nije moguće obezbediti ugradnju kotlova na biomasu;

- sufinansiranje zamene javne rasvete, odnosno rekonstrukcije, ugradnjom svetiljki sa većim stepenom korisnog dejstva, (od ove godine postoji i program za unutrašnju rasvetu);

- program ugradnje toplotnih pumpi, pošto dosadašnja istraživanja pokazuju da je AP Vojvodina relativno bogata termalnim vodama i moguće je iskoristiti tu energiju putem toplotnih pumpi;

- jedan od većih projekata na teritoriji AP Vojvodina ove godine će biti povećanje energetske efikasnosti grada, gde će sekretarijat uložiti preko 100 miliona dinara u subvencionisanje zamene prozora i omotača javnih ustanova, kako bi te zgrade prešle bar u jedan razred više;

- program vezan u saradnji sa nevladinim sektorom, kroz organizovanje akcija u osnovnim i srednjim školama, da bi podigli svest mladim naraštajima o energetskoj efikasnosti, o obnovljivim izvorima energije o zaštiti životne sredine;

- projekat rađen sa Rudarsko-geološkim fakultetom, za izradu softvera za katastar napuštenih kopova (ciglane koje su godinama radile, a danas se ne zna ni koje radio, ni ko je titular, da li je zemljište državno, privatno).

Goran Mitić, predstavnik Centra za zelenu ekonomiju Zelenih Srbije i Centra za razvoj društva, upoznao je prisutne sa kampanjom „Zelena energija za zeleni preobražaj za energetsku slobodu i nezavisnost pojedinca“, zamolivši narodne poslanike, članove Odbora, da upute inicijativu odgovarajućim institucijama da kotlove na mazut Palate Srbija zamene efikasnijim uređajem - toplotnom pumpom, kao i da se založe za to da, u korišćenju svih kredita za zamenu prozora, kao jedan od kriterijuma bude i ugradnja rekuperatora, malih uređaja koji obezbeđuju da se u razmeni svežeg i čistog vazduha, energija ne gubi otvaranjem prozora ( 30% gubitaka).

Postavio je pitanje da li je tačno da je postojao projekat u Termoelektrani Obrenovac za sinergetsko korišćenje biomase, energije iz otpada čime bi se na određeni način smanjivalo i korišćenje lignita.Postavio je i pitanja:

- u kojoj meri postoji izvesnost da se vrati Fond za zaštitu životne sredine sa svojim pripadajućim naknadama?

- da li postoji politika Vlade da vrati fond za šume?

- da li postoji namera Vlade da uvede takse za emisiju ugljen dioksida?

- koji će se model zaštite useva primeniti?

- da li Vlada Srbije razmišlja o tome da uspostavi fond za reosiguranje od šteta koje nastaju klimatskim promenama, a istovremeno i fond kao izvor za supstituciju modela u poljoprivredi?

Profesor Miodrag Zlatić sa Šumarskog fakulteta iz Beograda, naveo je da je bio predsednik Svetske organizacije za konzervaciju zemljišta i voda do 2010. godine, a da je sada šef katedre za bujice i eroziju. Osvrnuvši se na dosadašnja izlaganja, posebno o poplavama i vetrozaštitnim pojasevima, istakao je da jedan dobar šumski pojas može zadržati pet hiljada kubika vlage na sektoru koji brani. Istakao je da imamo stručnjake inženjere koji se bave i eolskom erozijom i zaštitom od erozije i bujica, koje su ovde jedan od glavnih problema. Naveo je da smo tridesetih godina imali zakon u bivšoj Jugoslaviji o bujicama i eroziji, dok je danas ta materija raspoređena u nekoliko zakona o poljoprivredi, vodama itd.

Izneo je podatak da karta erozije Srbije postoji, da je sedamdesetih godina urađena, ali da nemamo sadašnju, istakavši da je ključno pitanje finansiranje u preventivu. Naveo je da je mnogo projekata je napravljeno, ali da nisu izvedeni. Naglasio je da je finansiranje u preventivu jedan od glavnih prioriteta.

Mirko Popović iz Beogradske otvorene škole osvrnuo se na izlaganje ministra poljoprivrede i zaštite životne sredine, u delu u kom je konstatovala da je Izveštaj izrađen sa idejom da ne ugrozimo nacionalne interese i interese razvoja i izneo utisak da mi taj interes nemamo definisan, ni prepoznat kroz jednu otvorenu javnu diskusiju. Kada se radi o procesu usvajanja strategije energetike, istakao je da je, po njegovom mišljenju, bio takav da se govorilo samo o jednom rešenju, koje podrazumeva zasnivanje energetske sigurnosti i budućnosti Srbije na fosilnim gorivima. Prokomentarisao je da je vrlo diskutabilno da se sigurnost jedne zemlje zasniva na činjenici da li će se promeniti politika neke druge zemlje sutra ili neće, kao što se nama desilo („Južni tok“). Ukazao je na to da bi, po njegovom mišljenju, nedostatak kvalitetne javne diskusije o ciljevima energetske strategije, ali i klimatske strategije, mogao ponovo da rezultira onim što se naziva zaključavanje naše energetske budućnosti. Istakao je da smo u idealnoj prilici da se klimatska strategija donese tako što će se omogućiti stručnoj javnosti i civilnom društvu da iznese svoje mišljenje, da da argumente, kroz jedan otvoren dijalog, u kome donosioci odluka imaju mogućnost da dođu do konkretnih informacija na osnovu kojih će doneti odluku. On smatra da osnov kvalitetne diskusije treba da bude rasprava o tome kako uključiti eksterne troškove u cenu proizvodnje energije, ali i kako ih smanjiti, jer su očigledno veliki. Postavio je pitanje na koji način ćemo uspostaviti kvalitetan sistem za merenje i za naplatu troškova za emisiju ugljen-dioksida, ako mi u ovom trenutku nemamo zaokružen sistem finansiranja, kao i iz kog razloga je rok za izdavanje dozovla postrojenjima u skladu sa Zakonom o integrisanom sprečavanju i kontroli produžen do 2020. godine. Postavlja se pitanje da li možemo da govorimo o ozbiljnoj budućnosti energetske i klimatske politike ukoliko zakon koji je donet 2004. godine pomeramo za 15 godina, jer postrojenja ne mogu da regulišu osnovna pravna pitanja.

Zvezdan Kalmar iz CEKOR-a ukazao je na to da postoje strategije koje su konfliktne (poljoprivreda, energetika, klimatske promene) i koje onemogućavaju ispunjavanje određenih ciljeva koje bi trebalo da imamo. Istakao je da je u tom kontekstu pitanje pošumljavanja Srbije - goruće pitanje, a mi nemamo strategiju. Naglasio je da nacionalni plan za redukciju emisija iz energetike koji je u izradi, mora da se uradi uz učešće javnosti, jer taj plan u sebi sažima planove koliko će to da košta, koje su to mere, koja postrojenja i na koji rok će još moći da emituju, pre nego što budu zatvorena. Ukazao je na to da su dedukovani ciljevi za smanjivanje emisije povezani sa NERP-om i ta dva dokumenta, kao dokumenti koji vode, na neki način, ka diskusiji o klimatskim promenama u Srbiji, moraju paralelno da se rade sa strategijom energetike, koja mora da sadrži preglede toga koliko mi imamo bio-mase, koliki je potencijal pošumljavanja i da li on postoji ili ne postoji. Iz tog razloga je neophodna što detaljnija, što opširnija, što šira diskusija, jer građani plaćaju tih 13 evro-centi za cenu energije, kao i opremu koja se nabavlja u energetici, garantuju kredite koje podiže Srbija. Iz toga proizilazi obaveza da građani Srbije budu uključeni u donošenje odluka.

Davor Škrlec, poslanik Evropskog parlamenta, osvrnuvši se na izlaganja prethodnih govornika, informisao je prisutne o tome da je dokumentom Evropskog parlamenta predviđeno promovisanje regionalne saradnje, kroz usklađivanje nacionalnih akcionih planova iz obnovljivih izvora energije i energetske efikasnosti zemalja u regiji (Rumunija, Bugarska, Mađarska, Grčka, Srbija, Makedonija), koje će morati da ulože dve trećine novca u čiste tehnologije i jeftiniju energiju.

Iva Marković iz Zelene omladine Srbije složila se sa stavom gostiju iz Makedonije da je uvek vreme za ekološka pitanja, konstatujući da je pitanje klimatskih promena i odnošenja prema klimatskim promenama političko pitanje. Postavila je pitanje na koji način zamišljamo da krenemo napred u održivije društvo ako se merama štednje, sa jedne strane, onemogućuje strukturna podrška sprečavanjima katastrofa, a sa druge strane, produbljuje i povećava siromaštvo i nepovoljan položaj velikog dela stanovništva, koje je prvo na udaru bilo kojih prirodnih katastrofa.

Predsedavajući Ivan Karić, zamenik predsedika Odbora, zaključio je javno slušanje parafrazirajući reči Steliane Nedere iz UNDP-a da je ključno da se politika prema klimatskim promenama što pre promeni i da se države uozbilje, ujedine i pokažu posvećenost smanjenju emisija, da transformišu svoje energetske sektore, kako bi Samit u Parizu bio istorijski. Izrazio je nadu da će se ova tema podići na jedan regionalni nivo, uz pomoć Klimatskog parlamenta, kako bi se ovaj region uozbiljio i ujedinio u smanjivanju emisija.

Javno slušanje završeno je u 14,30 časova.